པག་མེད་
དང༌། ལྷ་ཁང་ཡིན་ན་རྣམ་སྣང་ཐབ་ཏུ་སྤྱན་དྲངས་ལ། མངར་གསུམ་གྱིས་སྦགས་པའི་འབྲུས་
གཙོར་བྱས་པའི་བསྲེག་བླུགས་བརྒྱ་རྩ་བརྒྱད་དབུལ། བདག་དང་ཡོན་བདག་གི་ཚེ་དང་བསོད་
ནམས་འཕེལ་བའི་ཕྱིར་དུ་དཱུརྦ་དང་འབྲས་ཀྱི་སྦྱིན་སྲེག་ཅི་གྲུབ་བྱ། དེའི་རྗེས་སུ་ཐབ་ཁུང་གི་མེ་
ལ་མཉྫིའི་སྟེང་དུ་ཚོན་དཀར་པོའམ་སེར་པོས་བྱུགས་པའི་སྣོད་བཞག་ལ། དེའི་ནང་དུ་འབྲས་དང་།
སྦྲང་རྩི་དང་། ཀ་ར་བསྲེས་པའི་འོ་མ་བླུགས་ལ་གཙོ་བོའི་སྔགས་ཟློས་བཞིན་དུ་འོ་ཐུག་བསྒྲུབས་
303

ལྔ་རིག་དབེ་ཚོགས་ལས།
ཀུན་མཁྱེན་གོ་རམས་པ་བསོད་ནམས་སེང་གེའི་གསུང་འབུམ།
ལ་འོག་ནས་འབྱུང་བའི་ཚིགས་བཅད་དང་། སྔགས་ཀྱིས་རྟེན་ལ་དབུལ་ལོ། །གལ་ཏེ་འོ་ཐུག་མ་
གྲུབ་ན་སྣོད་བཟང་པོར་ལྷ་བཤོས་ཆེན་པོ་རྒྱན་སྣ་ཚོགས་ཀྱིས་བརྒྱན་པ་ཞིག་གི་མཐར། བཟའ་བ་
དང༌། བཅའ་བ་དང་། བཏུང་བ་སྣ་ཚོགས་བཤམས་ལ། ནམ་མཁའ་མཛོད་ཀྱི་ཕྱག་རྒྱ་དང༌།
ན་མཿསརྦ་ཏ་ཐཱ་ག་ཏེ་བྷྱོཿ་བི་ཤྭ་མུ་ཁེ་བྷྱཿ སརྦ་ཐཱ་ཁཾ། ཨངྒ་ཏེ་སྥ་ར་ཎ་ཨི་མཾ་ག་ག་ན་ཁཾ་སྭཱ་ཧཱ།
ཞེས་པས་འདོད་རྒུའི་རྒྱ་མཚོར་བྱིན་གྱིས་བརླབས་ནས་རྟེན་ལ་ཕུལ་བར་བསམ་ཞིང་། ཞལ་ཟས་
རོ་བརྒྱ་ལྡན་པའི་ཡིད་འཕྲོག་པ། །ལེགས་སྦྱར་འདི་ནི་རྒྱལ་བ་སྲས་བཅས་ལ། །དད་པས་ཕུལ་
བས་འགྲོ་བ་འདི་དག་ཀུན། །འབྱོར་ལྡན་ཏིང་འཛིན་ཟས་ལ་སྤྱོད་པར་ཤོག །ཨོཾ་དཱི་བྱ་ཨ་ནེ་ས་མཱ་
དྷཱི་དྷཱུ་ན་པྲྀ་ཎ་ནེ་སྭཱ་ཧཱ། ཞེས་བརྗོད་དོ། །བཞི་པ་སྔགས་ཀྱི་མངའ་དབུལ་བ་ནི། རྟེན་ལ་གཟུངས་
ཐག་བཏགས་པར་ཀུན་གྱིས་བཟུང་ལ། ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། ཨོཾ་ཧཱུྃ་ཧྲཱིཿབྷཱ་ཁཾ་བཛཱི་བྷ་ཝ་ཌི་
ཏིཥྛ་བྷཱུ་ཁཾ་སྭཱ་ཧཱ། ཞེས་པ་བརྒྱ་རྩ་བརྒྱད་དམ་ཉེར་གཅིག་བཟླས་ལ། ཐམས་ཅད་ཀྱིས་ལག་ཏུ་
མེ་ཏོག་ཐོགས་ནས། བཀྲ་ཤིས་ཀྱི་ཚིགས་བཅད་འདོན་ཅིང་། རྟེན་ལ་མེ་ཏོག་གི་ཆར་ཕབ་པས་
བཀྲ་ཤིས་པར་བསམས་ལ་མཆོད་བསྟོད་བསྡུས་པ་ཞིག་བྱའོ། །
གསུམ་པ་ལ་མཇུག་གི་ཆོ་ག་ནི། གཏོར་མ་སྦྱིན་དང་ཆོས་སྐྱོང་བསྒོ། །ཡོན་བདག་བསྒོ་
ཞིང་ཤིས་པ་བརྗོད། །རྟེན་མཆོད་བསོད་ནམས་ཡོངས་སུ་བསྔོ། །སློབ་དཔོན་མཆོད་དེ་དགའ་
སྟོན་བྱ། །སླར་ཡང་ཤིས་པ་རྒྱས་པར་བརྗོད། །རྗེས་བསྡུ་སྦྱིན་སྲེག་མཇུག་དོན་ནོ། །ཞེས་པ་
ལྟར་བཅུ་གཅིག་ལས། དང་པོ་གཏོར་མ་སྦྱིན་པ་ནི། གཏོར་མ་རྣམས་བསང་སྦྱང་བྱིན་གྱིས་
བརླབས་ལ། དང་པོ་ལྷ་དང་འབྱུང་པོ་ཐ་མི་དད་ཀྱི་ཆོ་གས་འདས་པ་དང༌། གཉིས་པ་ནག་པོ་
ཆེན་པོ་ལྕམ་དྲལ་དང༌། གསུམ་པ་གདོང་བཞི་པ་དང་། བཞི་པ་ལས་མགོན་དང༌། ལྔ་པ་མཁའ་
འགྲོ་སྤྱི་གཏོར་གྱིས་དབུལ་ལོ། །གཉིས་པ་ཆོས་སྐྱོང་བསྒོ་བ་ནི། གཙུག་ལག་ཁང་ངམ་མཆོད་རྟེན་
གང་ལ་གཏད་པར་འདོད་པའི་ཆོས་སྐྱོང་ལ་གཏོར་མ་རྒྱ་ཆེན་པོ་ཕུལ་ལ། ཁྱེད་ཀྱིས་རབ་ཏུ་གནས་
པ་ལེགས་པར་བྱས་པའི་རྟེན་འདི་ལ་བསྲུང་བ་དང་། སྐྱོང་བར་གྱིས་ཤིག་ཅེས་བརྗོད། དེ་ནུས་
པ་བསྐྱེད་པའི་ཕྱིར་རྡོ་རྗེའི་གོ་ཆའི་ཕྱག་རྒྱ་དང༌། ཨོཾ་བཛྲ་རཀྵ་ཧཾ། ཞེས་བརྗོད་པས་རྡོ་རྗེའི་གོ་
བསྐོན་པས་ནུས་པ་བསམ་གྱིས་མི་ཁྱབ་པ་དང་ལྡན་པར་བསམས་ལ། དེ་བདག་གིས་བཀའ་ལས་
304

རབ་གནས་ཆོ་ག་དགེ་ལེགས་རྒྱ་མཚོ།
མི་འདའ་བའི་ཕྱིར་རྡོ་རྗེ་ཐོགས་ནས། རྡོ་རྗེ་འདི་ནི་རྡོ་རྗེ་ཆེ། །སངས་རྒྱས་ཀུན་གྱིས་བྱིན་གྱིས་
བརླབས། །གལ་ཏེ་དམ་ལས་འདས་གྱུར་ན། །ཞིག་འགྱུར་འདི་ལ་ཐེ་ཚོམ་མེད། །ཨོཾༀ་མ་ཧཱ་ས་མ་
ཡ་ཧ་ན་ཧཱུཾ་ཕཊ། ཅེས་བརྗོད། ཡང་དེའི་མགོ་བོར་རྡོ་རྗེ་བཞག་པར་བསམས་ལ། བདག་དང་
ཡོན་བདག་འཁོར་དང་བཅས་པ་ལ་བསྲུང་བ་དང་། བསམ་པ་ཐམས་ཅད་འགྲུབ་པ་དང་། རྟེན་
འདི་ལ་མཆོད་པ་བསམ་གྱིས་མི་ཁྱབ་པ་རྒྱུན་མི་འཆད་པར་གྱིས་ཤིག །ཅེས་དམ་ལ་གཞག་གོ །
གསུམ་པ་ཡོན་བདག་བསྒོ་བ་ནི། མདུན་དུ་སྟན་སེར་པོའི་སྟེང་དུ་སྦྱིན་བདག་ཐལ་མོ་སྦྱར་
ནས་འདུག་ཏུ་བཅུག་ལ། ཁྱོད་ཀྱིས་ང་ལ་གང་གསོལ་བའི། །སྐུ་གཟུགས་ངག་ནི་ཁྱད་པར་དུ། །
ཇི་ལྟར་གསུངས་པ་ཇི་བཞིན་དུ། །དེ་དག་དོན་ནི་ངས་བྱས་ཏེ། །དེ་རྣམས་དོན་ནི་གྲུབ་ཟིན་གྱི། །
ཅི་བདེ་བར་ནི་མཆོད་པར་བྱོས། །ཞེས་དང༌། ཁྱོད་ཀྱིས་ང་ལ་གསོལ་བ་བཏབ་པའི་རབ་ཏུ་
གནས་པ་དེ་ལེགས་པར་ཚར་བར་བྱས་ཀྱི། རྟེན་འདི་ལ་ཞག་བདུན་དུ་མཆོད་པ་རྒྱ་ཆེན་པོ་གྱིས་
ཤིག །དེ་ནས་ཀྱང་ཅི་འབྱོར་བའི་མཆོད་པས་རྒྱུན་མི་འཆད་པར་མཆོད་པ་གྱིས་ཤིག་ཅེས་བསྒོའོ། །
བཞི་པ་ཤིས་པ་བརྗོད་པ་ནི། ལས་ཐམས་ཅད་པའི་བུམ་པ་དང་སྔགས་ཀྱིས་ཡོན་བདག་
བསངས་ལ། དེ་སྐད་ཅིག་གིས་ཡི་དམ་གྱི་ལྷར་བསམས་ཏེ། མེ་ཏོག་གི་ཕྲེང་བ་འཛིན་དུ་བཅུག་
ནས། སློབ་དཔོན་གྱིས་ཁྲོ་བོ་སྤྱན་དྲང་ཞིང་། བསྟོད་པ་དང་བདེན་པ་བརྡར་ནས། སྦྱིན་བདག་
འཁོར་བཅས་བཀྲ་ཤིས་པར་བྱེད་པ་ལ་བར་དུ་གཅོད་པར་རྩོམ་པའི་བགེགས་ཀྱི་ཚོགས་ཐམས་
ཅད་སའི་ཕྱོགས་འདིར་མ་གནས་པར་གཞན་དུ་སོང་ཤིག །ཅེས་བརྗོད་ལ། ལས་ཐམས་ཅད་པ་
ཟློས་ཤིང་རོལ་མོ་དྲག་ཏུ་བྱས་ལ་བགེགས་བསལ་ལོ། །དེ་ནས་བཀྲ་ཤིས་ཀྱི་རྫས་བརྒྱད་མདུན་
དུ་འདུས་བྱས་ལ་བསང་སྦྱངས་ཏེ། སྟོང་པའི་ངང་ལས་མཾ་ལས་བྱུང་བའི་བཀྲ་ཤིས་པའི་རྫས་
བརྒྱད་སྦྱིན་བདག་ལ་སོགས་པའི་སེམས་ཅན་ཐམས་ཅད་ཀྱི་ཚེ་དང༌། བསོད་ནམས་དང༌།
དཔལ་དང་འབྱོར་པ་ཐམས་ཅད་རྒྱས་པའི་ནུས་པ་དང་ལྡན་པར་བསམས་ལ། ༀ་ཨཱཿཧཱུྃ་གིས་བྱིན་
གྱིས་བརླབས་ལ་དཔོན་སློབ་ཐམས་ཅད་ཀྱིས་མགྲིན་གཅིག་ཏུ། མེ་ལོང་ཡེ་ཤེས་རྒྱ་མཚོ་ཆེན་པོ་
ཡི། །ཡེ་ཤེས་རྒྱ་མཚོ་མཆོག་ཏུ་དག་གྱུར་ཏེ། །རྣམ་དག་ཐོགས་མེད་ཆོས་ལ་ལོངས་སྤྱོད་པའི། །
བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །སྔོན་བཅོམ་ལྡན་འདས་ལ་གཟུགས་ཀྱི་ལྷ་མོ་འོད་
305

ལྔ་རིག་དཔེ་ཚོགས་ལས།
ཀུན་མཁྱེན་གོ་རམས་པ་བསོད་ནམས་སེང་གེའི་གསུང་འབུམ།
འཆང་མས་མེ་ལོང་ཕྱག་ཏུ་ཕུལ་བ་ན་བཀྲ་ཤིས་པའི་རྫས་སུ་བྱིན་གྱིས་བརླབས་པ་དེ་བཞིན་དུ།
དེང་འདིར་ཡང་རབ་ཏུ་གནས་པ་ལེགས་པར་བྱས་པའི་རྟེན་འདི་དང༌། སྦྱིན་བདག་གིས་ཐོག་
དྲངས་པའི་སེམས་ཅན་ཐམས་ཅད་མེ་ལོང་གི་རྫས་ལ་བརྟེན་ནས་ཤིན་ཏུ་བཀྲ་ཤིས་པར་གྱུར་ཅིག །
ཅེས་བརྗོད་དོ། །དེ་བཞིན་འོག་མ་རྣམས་ལའང་འདྲ་བར་སྦྱར་ལ། གི་ཝང་དུག་གསུམ་འཇོམས་
པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ཏེ། །ཉོན་མོངས་ཟུག་རྔུ་མེད་པར་
གྱུར་པ་ཡི། །བཀྲ་ཤིས་དེས་ཀྱང་སྡུག་བསྔལ་དག་གྱུར་ཅིག །སྔོན་བཅོམ་ལྡན་འདས་ལ་གླང་པོ་
ཆེ་ས་སྲུང་གིས་གི་ཝང་ཕྱག་ཏུ་ཕུལ་བ་ན་ཞེས་སོགས་སྦྱར། ཞོ་ནི་ཀུན་གྱི་སྙིང་པོར་གྱུར་པ་སྟེ། །
སྙིང་པོ་རྣམ་དག་ཡེ་ཤེས་རྣམ་རྟོགས་ནས། །ཡོན་ཏན་ཀུན་གྱི་དབྱིངས་སུ་གྱུར་པ་ཡི། །བཀྲ་
ཤིས་དེས་ཀྱང་དུག་གསུམ་ཞི་བར་ཤོག །སྔོན་བཅོམ་ལྡན་འདས་ལ་ཞིང་པའི་བུ་མོ་ལེགས་སྐྱེས་
མས་ཞོ་ཕྱག་ཏུ་ཕུལ་བ་ན་ཞེས་སོགས་སྦྱར། དཱུརྦས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་
དཔའི་ཚེ་ནི་རབ་བསྒྲུབས་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ཀྱང་ཚེ་
ནི་འཕེལ་གྱུར་ཅིག །སྔོན་བཅོམ་ལྡན་འདས་ལ་རྩ་འཚོང་བཀྲ་ཤིས་ཀྱིས་རྩྭ་དཱུརྦ་ཕྱག་ཏུ་ཕུལ་བ་
ན་ཞེས་སོགས་སྦྱར། — བིལ་བ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འཇིག་རྟེན་
འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་གྱུར་པ་ཡི། །བཀྲ་ཤིས་དེས་ཀྱང་དོན་འདི་
འགྲུབ་པར་ཤོག །སྔོན་བཅོམ་ལྡན་འདས་ལ་ལྷ་ཚངས་པས་ཤིང་ཐོག་བིལ་བ་ཕྱག་ཏུ་ཕུལ་བ་ན་
ཞེས་སོགས་སྦྱར། དུང་ནི་ཆོས་ཀྱི་སྒྲ་རྣམས་སྒྲོགས་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་
ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །
སྔོན་བཅོམ་ལྡན་འདས་ལ་ལྷའི་དབང་པོ་བརྒྱ་བྱིན་གྱིས་དུང་དཀར་པོ་གཡས་སུ་འཁྱིལ་བ་ཕྱག་ཏུ་
ཕུལ་བ་ན་ཞེས་སོགས་སྦྱར། ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ནོར་
དབང་དུ་འདུས་ནས་ཀྱང༌། །ཆོས་ཀྱི་རྒྱལ་སྲིད་རབ་ཏུ་བརྟན་གྱུར་པའི། །བཀྲ་ཤིས་དེས་ཀྱང་
ཁྱེད་སྲིད་བརྟན་གྱུར་ཅིག །སྔོན་བཅོམ་ལྡན་འདས་ལ་བྲམ་ཟེ་སྐར་རྒྱལ་གྱི་བུས་ལི་ཁྲི་ཕྱག་ཏུ་
ཕུལ་བ་ན་ཞེས་སོགས་སྦྱར། ཡུངས་ཀར་རྡོ་རྗེའི་རིགས་ཏེ་ཐམས་ཅད་དུ། །བགེགས་རྣམས་མ་
ལུས་འཇོམས་པར་རབ་བྱེད་ཅིང༌། །མཐུ་སྟོབས་ཡོན་ཏན་ཕུན་སུམ་ཚོགས་པ་ཡི། །བཀྲ་ཤིས་
306

རབ་གནས་ཆོ་ག་དགེ་ལེགས་རྒྱ་མཚོ།
དེས་ཀྱང་བགེགས་རྣམས་ཞི་བར་ཤོག །སྔོན་བཅོམ་ལྡན་འདས་ལ་གསང་བའི་བདག་པོ་ཕྱག་ན་
རྡོ་རྗེས་ཡུངས་ཀར་ཕྱག་ཏུ་ཕུལ་བ་ན་ཞེས་སོགས་སྦྱར་བའི་བཀྲ་ཤིས་བརྗོད་ཅིང་། བཀྲ་ཤིས་ཀྱི་
རྫས་རྣམས་རྟེན་ལ་དབུལ་ཞིང་། ཡོན་བདག་རྣམས་ཀྱང་རེག་ཏུ་གཞུག་གོ །ལྔ་པ་རྟེན་ལ་མཆོད་
པ་ནི། རབ་ཏུ་གནས་པའི་ལྷའི་མདུན་དུ་མཆོད་པ་གསར་པ་ཅི་འབྱོར་པ་བཤམས་ལ། ཇི་ལྟར་
འབྱོར་པའི་ཚིགས་སུ་བཅད་པས་མཆོད་ཅིང་། བསྟོད་པ་དང་། ཕྱག་དང་། བསྐོར་བ་ཅི་ནུས་
སུ་བྱའོ། །དྲུག་པ་བསོད་ནམས་བསྔོ་བ་ནི། སློབ་དཔོན་དཔོན་སློབ་ཀྱིས་ཡན་ལག་བདུན་པ་
རྒྱས་བསྡུས་གང་རུང་སྔོན་དུ་འགྲོ་བས་བསྔོ་བ་སྨོན་ལམ་རྣམ་པར་དག་པ་བྱའོ། །བདུན་པ་སློབ་
དཔོན་མཆོད་པ་ནི། སྦྱིན་བདག་གིས་སློབ་དཔོན་དང་དགེ་འདུན་ལ་བསྙེན་བཀུར་དང་ཡོན་
དབུལ་བར་བྱའོ། །བརྒྱད་པ་དགའ་སྟོན་བྱ་བ་ནི། རབ་གནས་རྒྱས་པར་བྱ་བའི་དོན་དུ་གནས་ཁང་
དེ་ཉིད་དམ་གཞན་དུའང་རུང་སྟེ་སློབ་དཔོན་དང༌། དགེ་འདུན་དང༌། བཟོ་བོ་དང༌། གྲོགས་
བྱེད་པ་དང༌། ཞལ་ཏ་བ་རྣམས་ལ་དགའ་སྟོན་གྱི་བསྙེན་བཀུར་རྒྱས་པར་བྱ་ཞིང༌། སྔར་གྱི་ཙཱ་
རུའི་བཟའ་བ་ལྷ་ལ་ཕུལ་བའི་ལྷག་མ་རྣམས་ཚོགས་པ་ཐམས་ཅད་ལ་དྲང་ཞིང༌། བདེ་གཤེགས་
ལྷག་མ་འདི་དག་ནི། །ཟོ་ཞིག་སྡིག་པ་བྱང་བར་འགྱུར། །ཞེས་བརྗོད་དོ། །དགུ་པ་སླར་ཡང་ཤིས་
པར་བྱ་བ་ནི། བཀྲ་ཤིས་ཀྱི་ཚིགས་སུ་བཅད་པ་ཅི་ཤེས་པས་དེར་འཚོགས་པ་རྣམས་བཀྲ་ཤིས་
པར་བྱ་ཞིང༌། རྟེན་མཆོད་པའི་བསམ་པས་གླུ་དང་། གར་དང༌། རོལ་མོ་ལ་སོགས་པ་ཅི་ནུས་
པར་བྱའོ། །བཅུ་པ་ལས་ཀྱི་རྗེས་བསྡུ་བ་ནི། སློབ་དཔོན་དཔོན་སློབ་རྣམས་ཀྱིས་རབ་གནས་ཀྱི་
མངའ་དབུལ་དང༌། ཁྲུས་སྟེགས་ལ་སོགས་པ་རྣམས་བསྡུ་ཞིང༌། ལས་ཀྱི་རྗེས་མི་མངོན་པར་
བྱས་ལ། རྙེད་པ་རྣམས་ཀྱང་བགོས་ཏེ། གོས་ཟུང་ལ་སོགས་པ་རྣམས་ནི་འཕན་དང་རྒྱལ་མཚན་
དུ་བྱས་ཏེ་མཆོད་རྟེན་ནམ་གཙུག་ལག་ཁང་དུ་དབུལ། དཀྱིལ་འཁོར་མཆོད་པའི་ཡོ་བྱད་དམན་
མ་རྣམས་ཕོངས་པ་དང་མགོན་མེད་པ་རྣམས་ལ་སྦྱིན་ཞིང་། ཁྱི་དང་། བྱ་རོག་སོགས་ལ་ནི་ལྷག་
པར་དཀོར་དུ་འགྱུར་བས་མི་སྦྱིན་པར་བཤད་དོ། །
བཅུ་གཅིག་པ་སྦྱིན་སྲེག་བྱ་བ་ནི། ཆོ་གའི་ལྷག་ཆད་ཁ་བསྐང་བའི་ཕྱིར་མཚན་མོ་ཞི་བའི་
སྦྱིན་སྲེག་བྱ་ཞིང་མ་གྲུབ་ན་ཡི་གེ་བརྒྱ་པ་མང་དུ་བཟླའོ། །ཡོན་བདག་གིས་ཀྱང་ཞག་བདུན་དུ་
307

ལྔ་རིག་དཔེ་ཚོགས་ལས།
༼ན༽
ཀུན་མཁྱེན་གོ་རམས་པ་བ
་བསོད་ནམས་སེང་གེའི་གསུང་འབུམ།
རྟེན་ལ་མཆོད་པ་བར་མ་ཆད་དུ་དབུལ་ཞིང་། དེ་ནས་ཀྱང་ཅི་ནུས་པའི་མཆོད་པ་བྱ་སྟེ་ཆོ་ག་འབྲིང་
གི་རིམ་པའོ། །བསྡུས་པ་དང་། རྒྱས་པ་ནི་རབ་གནས་དོན་གསལ་ལྟར་ཤེས་པར་བྱའོ།། །།
དགེ་ལེགས་རྒྱ་མཚོའི་དཔལ་གནས་ཆོ་ག་འདི། །འདུན་ལྡན་སློབ་མས་ཡང་ཡང་བསྐུལ་
བའི་ངོར། །དཔལ་ལྡན་ས་སྐྱའི་རྗེ་བཙུན་མཆོག་དག་གིས། །ལེགས་པར་བཀྲལ་ཞིང་བླ་མའི་
ཕྱག་ལེན་ལྟར། །ཇི་ལྟའི་གནས་ལུགས་འབྱེད་པའི་བཞིན་རས་གསལ། །ཇི་བཞིན་མཐོང་བ་
བརྒྱུད་པའི་མིག་ལྡན་ཞིང་། །ཇི་སྙེད་གཞུང་བཟང་ཐོས་པའི་རྣ་བ་ཅན། །ཇི་ཙམ་སྨྲ་ལ་འཇིགས་
མེད་སེང་གེས་སྦྱར། །དགེ་ཚོགས་རིན་ཆེན་གང་ཞིག་ཐོབ་པ་དེས། །མཁའ་མཉམ་འགྲོ་བའི་
དབུལ་བ་ཀུན་སེལ་ཞིང༌། །རྒྱལ་བའི་བསྟན་དང་བསྟན་འཛིན་སྐྱེས་བུ་རྣམས། །འཕེལ་ཞིང་རྒྱས་
པའི་དཔལ་དུ་འགྱུར་བར་ཤོག། །།
དཔལ་ཀྱཻ་རྡོ་རྗེའི་རྣལ་འབྱོར་གྱིས་རྟེན་ལ་རབ་ཏུ་གནས་པར་བྱ་བའི་ཆོ་ག་དགེ་ལེགས་རྒྱ་
མཚོ་ཞེས་བྱ་བ་འདི་ནི། དོན་གཉེར་གྱི་སློབ་མ་དགེ་འདུན་དཔལ་གྱིས་བསྐུལ་བའི་ངོར་རྩོད་པའི་
དུས་ཀྱི་རྡོ་རྗེ་འཆང་ཀུན་དགའ་བཟང་པོ་ཡབ་སྲས་ཀྱི་ཞབས་རྡུལ་སྤྱི་བོས་བླངས་པ་མང་དུ་ཐོས་
པའི་དགེ་སློང་བསོད་ནམས་སེང་གེས་ཐུབ་བསྟན་རྣམ་པར་རྒྱལ་བའི་དགོན་པར་སྦྱར་བའི་ཡི་གེ་
པ་ནི་གཞོན་ནུ་བཟང་པོས་བགྱིས་སོ།། །།
འདི་བསྒྲུབས་པ་ལས་བྱུང་བ་ཡི། །དགེ་བ་དེ་ནི་གང་ཐོབ་པ། །དེས་ནི་སྐྱེ་བོ་ཐམས་ཅད་
ཀྱིས། །བདེ་གཤེགས་ཤེས་རབ་ཐོབ་པར་ཤོག །འགྲོ་བའི་སྡུག་བསྔལ་སྨན་གཅིག་པུ། །བདེ་བ་
ཐམས་ཅད་འབྱུང་བའི་གནས། །བསྟན་པ་རྙེད་དང་བཀུར་སྟི་དང་། །བཅས་ཏེ་ཡུན་རིང་གནས་
གྱུར་ཅིག། །།དགེའོ།། །།
308